  Туспуктэм: Константин Вознесенских Анжелика Тихонова корреспондент 0+ 12-13 гудырикошконэ Кияса ёросысь Вуж Тӥгырмен гуртын удмуртъёслэн вашкала гуръёссыя «Чакара» XIV огъяросси фольклор фестиваль ортчоз. Ужрадэ 13 улосвылъёсысь 40 коллективъёс, оглом 700 котыр адями, пыриськоз. Со сярысь ивортодэтъя «Удмуртия» агентстволэн корреспондентэзлы Удмуртиысь Камсьӧр удмуртъёслэн йӧскалык центренызы кивалтӥсь Флюра Чибышева вераз. Фестивальлэн валтӥсь люкетэз 13-тӥ гудырикошконэ Вуж Тӥгырмен школалэн азбараз, инбам улын радъяськоз. Коллективъёс ас улосвылъёсазы утиськем удмурт сям-йылолъёссэс возьматозы: сюан, армие келян, нуны сюан, корка пырон но мукет. « Соос асьсэ удмурт кылынызы кырӟалозы, котькудзылэн асьсэ улосвылазы асьсэ диалектсы ук. Асьсэлэсь сям-йылолъёссэс адӟытъялозы. Кылсярысь, кызьы али, туала арын, соослэн лулчеберетсы возиське, кызьы соос вашкалаез возё на. Малы вашкалаез возьыны милям сыӵе мылкыдмы? Малы ке шуоно туннэ нунал ӧз луысал, вашкалазэ ке ӧм утьысалмы. Туннэ нуналэз ӧм ке уте, вуоно аръёс но уз луэ » Флюра Чибышева, Удмуртиысь Камсьӧр удмуртъёслэн йӧскалык центренызы кивалтӥсь Нош 12-тӥ гудырикошконэ коллективъёсын «Айкай» театрлэн кивалтӥсез Пётр Данилов ужалоз. Со сяна, ӝытазе вань мылкыд карисьёс понна арган шудэм улсын этнодискотека ортчоз. Тодэ вайытом, та нуналъёсы Кияса ёросын туала куиськонъя «Кросна» улосвылкуспо фестиваль ортче. Тегъёс: удмуртъёс Кияса Удмуртия фольклор Лулчеберет  